L’EQUIP MASCULÍ ABSOLUT SEGUEIX AMB PAS FERM A LA LLIGA COMARCAL
A les competicions de tennis per equips disputades pels nostres representants durant el passat cap de setmana, cal destacar el paper del nostre conjunt absolut a la Lliga Comarcal.
Així, el Tennis Urgell va signar una doble victòria, el dissabte davant el CN Lleida B per 5-0 i el diumenge contra el CT Lleida per 4-1. En les quatre eliminatòries disputades fins ara, els nostres jugadors, capitanejats per Jordi Buira, només han perdut dos partits.
Encara dins la Lliga Comarcal, el nostre equip infantil masculí va perdre per 5-0 davant el CT Lleida, mentre que el conjunt +30 masculí va caure per 3-2 davant el Sícoris Club.
Passant a les competicions individuals, els nostres representants a les pistes del CN Lleida van jugar tres finals. Alejandra Carmona (1) va guanyar la consolació infantil femenina per un doble 6-1 davant Anna Vilaltella (CT Lleida), mentre que els germans Pere Verdú i Marc Verdú van perdre les finals de cadet 2 i infantil 2 respectivament, oferint un bon rendiment. Pere (1) va cedir per 6-4 i 6-2 davant Alejandro Vicente (2) (CT Lleida), mentre que Marc (2) va caure enfront Quim Ripoll (CN Lleida) per 6-4 i 7-5.
També hi va haver derrotes d’Óscar Traid (3) en semifinals de la consolació cadet davant Ichiro Fontova (2) (CT Lleida) per 6-4 i 6-0; de Septimiu Corboran en quarts de final de la consolació infantil davant Aleix Almerge (2) (CN Lleida) per 6-1 i 7-5. En canvi, en quarts de final de la consolació cadet, Álvaro Pérez (4) va superar Iván López (CN Lleida) per 6-1 i 6-0.
Passant al Tennis i Llibres que es disputa el CT Lleida, Paula Amorós (4) va caure en quarts de benjamí femení davant Astrid Roges (CN Lleida) per 1-4, 5-4 i 10-7, i en aquesta mateixa ronda de Daniela Carmona va cedir enfront Marina Eras (2) (CT Lleida) per 5-3 i 4-0.
Finalment, a la Copa Catalunya, en la segona prova de Barcelona, que es disputa a l’Academia Sánchez-Casal, Sergi Viles va passar la primera ronda amb molta facilitat en infantil en derrotar Roger Ubals (CT Manresa) per un doble 6-0.
També cal destacar que Ares Llobera està disputant el Campionat de Catalunya Universitari al Centre Municipal de Tennis de la Vall d'Hebron. Fins ara ja ha superat la primera ronda.